สำนักงบโล่งได้4จีช่วยลดขาดดุลงบประมาณ
สำนักงบฯ ตีปีก ได้เงินประมูล 4จี ช่วยงบประมาณปี 2559 ขาดดุลน้อยลง
23 พ.ย. 2558

สำนักงบฯ ตีปีก ได้เงินประมูล 4จี ช่วยงบประมาณปี 2559 ขาดดุลน้อยลง 
นายสมศักดิ์ โชติรัตนะศิริ ผู้อำนวยการสำนักงบประมาณ เปิดเผยว่า เงินที่ได้จากการประมูลคลื่นความถี่ย่าน 1800 เมกะเฮิรตซ์ และ 900 เมกะเฮิรตซ์ จะถูกรวมเป็นรายได้ของรัฐประจำปี 2559 ซึ่งเป็นไปได้ว่าจะส่งผลให้การจัดเก็บรายได้สูงกว่าเป้าหมาย และจะมีผลต่อการประเมินเพื่อจัดทำงบประมาณปี 2560 ที่ไม่จำเป็นต้องทำงบประมาณขาดดุลสูงกว่าปี 2559 ที่ 3.9 แสนล้านบาท
“ประเมินจากเฉพาะปัจจัยในประเทศไม่รวมต่างประเทศ ในขณะนี้ก็มองว่าเศรษฐกิจในปีหน้าจะดีขึ้นไปอยู่ที่ 3.5-4% เทียบกับปีนี้ที่จะขยายตัวได้ 3%” นายสมศักดิ์ กล่าว
ทั้งนี้ งบประมาณประจำปี 2559 อยู่ที่ 2.72 ล้านล้านบาท แยกเป็นงบประมาณรายจ่ายประจำ 2.175 ล้านล้านบาท เป้าหมายเบิกจ่าย 98% งบประมาณลงทุน 5.44 แสนล้านบาท เป้าหมายเบิกจ่าย 87% มีเป้าหมายการจัดเก็บงบประมาณ 2.33 ล้านล้านบาท จัดงบประมาณขาดดุล 3.9 แสนล้านบาท เพิ่มขึ้นจากงบประมาณปี 2558 ที่ขาดดุลอยู่ 3.5 แสนล้านบาท
สำหรับการจัดทำงบประมาณปี 2560 นายสมคิด จาตุศรีพิทักษ์ รองนายกรัฐมนตรี ได้ให้นโยบายสำนักงบประมาณให้มีการจัดทำงบประมาณลักษณะบูรณาการเชิงยุทธศาสตร์ ซึ่งล่าสุดได้ตั้งคณะกรรมการ 13 ชุดที่มีรองนายกรัฐมนตรี 5 คน เพื่อบูรณาการทำงบประมาณภายใต้ 6 ยุทธศาสตร์ให้ได้ผล